Unkarissa nähty vallan keskittäminen ei ole välttämätöntä koronaviruksen torjumiseksi tai talouden suojaamiseksi. Sen sijaan se avaa mahdollisuudet monenlaiselle vallan väärinkäytölle.

Me eurooppalaiset taistelemme samaan aikaan kahta virusta vastaan: covid-19 vaarantaa terveytemme ja talouden toiminnan, ja toinen virus haastaa demokratiaamme ja arvojamme.

Unkarin parlamentti teki 30. maaliskuuta päätöksen, joka lisää merkittäviä rajoitteita kansalaisten ja tiedotusvälineiden toimintaan sekä ilmaisunvapauteen. Hallituksen vallan kasvattaminen käytännössä määrittelemättömäksi ajaksi on vakavasti vastoin EU:n perusoikeussopimusta ja Euroopan ihmisoikeussopimusta.